NCAP ขาขึ้นรอบใหม่! พุ่งกระฉูด 21% ลุ้นกำไร Q2/64 โตต่อเนื่อง
NCAP ขาขึ้นรอบใหม่! พุ่งกระฉูด 21% โดย ณ เวลา 16.07 น. อยู่ที่ระดับ 12.10 บาท บวก 2.10 บาท ลุ้นกำไร Q2/64 โตต่อเนื่อง-มั่นใจรายนี้ปีนี้โต 15%
NCAP ขาขึ้นรอบใหม่! พุ่งกระฉูด 21% ลุ้นกำไร Q2/64 โตต่อเนื่อง-มั่นใจรายนี้ปีนี้โต 15%
4 ส.ค. 2564

ผู้สื่อข่าวรายงานว่า บริษัท เน็คซ์ แคปปิตอล จำกัด (มหาชน) หรือ NCAP ณ เวลา 16.07 น. อยู่ที่ระดับ 12.10 บาท บวก 2.10 บาท หรือ 21.00% ด้วยมูลค่าซื้อขาย 248.42 ล้านบาท

ก่อนหน้านี้นายสมชัย ลิมป์พัฒนสิน ประธานเจ้าหน้าที่บริหาร NCAP หนึ่งในผู้นำธุรกิจให้บริการสินเชื่อเช่าซื้อรถจักรยานยนต์ เปิดเผยว่า ภาพรวมธุรกิจในปีนี้ยังเติบโตแข็งแกร่ง แม้ภายใต้สถานการณ์การแพร่ระบาดของโควิด-19 ในประเทศไทย บริษัทตระหนักดีว่า ภายใต้วิกฤติ NCAP จะบริหารงานด้วยความระมัดระวัง และมองหาโอกาสใหม่ๆ เพื่อขยายการเติบโต
โดยยังคงมั่นใจเป้าหมายรายได้ปี 2564 วางไว้จะเติบโตไม่น้อยกว่า 15% จากปีก่อนมีรายได้รวมอยู่ที่ 1,141.40 ล้านบาทโดยปัจจัยหลักในการเติบโตมาจากธุรกิจสินเชื่อเช่าซื้อรถจักรยานยนต์ใหม่ ซึ่งเป็นธุรกิจหลักของบริษัทฯ ควบคู่การพัฒนาประสิทธิภาพการอนุมัติและติดตามสินเชื่อ
สำหรับแนวโน้มธุรกิจในช่วงครึ่งปีแรก ยังถือว่าเป็นไปตามแผนงาน โดยบริษัทมีลูกค้าสัญญาเช่าซื้อใหม่เป็นไปตามเป้าหมาย พร้อมด้วยการควบคุมต้นทุนและค่าใช้จ่าย ทำให้ประเมินผลประกอบการไตรมาส 2/2564 ยังอยู่ในทิศทางที่ดี จากผลประกอบการไตรมาส 1/2564 บริษัทฯ มีรายได้รวมอยู่ที่ 311.12 ล้านบาท เพิ่มขึ้น 11% กำไรสุทธิอยู่ที่ 74.77 ล้านบาท เพิ่มขึ้น 103% เมื่อเปรียบเทียบกับงวดเดียวกันของปีก่อน
ขณะที่ อัตรากำไรสุทธิจะพยายามรักษาที่ระดับมากกว่า 20% ปัจจุบัน บริษัทฯ มีมูลค่าพอร์ตสินเชื่อรวมอยู่ที่ประมาณ 4 พันล้านบาท และมี 24 สาขาหลัก กระจายอยู่ทั่วประเทศ ครอบคลุมพื้นที่ให้บริการ 48 จังหวัด ณ 31 มีนาคม 2564 และตั้งเป้าขยายพื้นที่ให้บริการเพิ่มเป็น 62 จังหวัดในสิ้นปีนี้
นายสมชัย กล่าวต่ออีกว่า ภาพรวมธุรกิจสินเชื่อเช่าซื้อรถจักรยานยนต์ในปีนี้ แม้ได้รับผลกระทบจากสถานการณ์โควิด-19 ระลอกใหม่ โดยคาดการณ์จากผู้จัดจำหน่ายแบรนด์ชั้นนำประเมินภาพรวมตลาดรถจักรยานยนต์ไทยจะมียอดขายอยู่ที่ราว 1.54 ล้านคัน เติบโตจากปีก่อนเล็กน้อย
จากสถานการณ์การแพร่ระบาดที่คาดว่าจะดีขึ้นในช่วงครึ่งปีหลัง และการออกแคมเปญของผู้ผลิตที่จะช่วยกระตุ้นกำลังซื้อและทำให้สถานการณ์ฟื้นตัวอย่างรวดเร็ว NCAP มั่นใจจะสามารถเติบโตในอัตราที่มากกว่าอุตสาหกรรม รวมทั้ง ไม่หยุดนิ่งในการแสวงหาโอกาสใหม่ๆ โดยนำเทคโนโลยีเข้ามาขับเคลื่อนธุรกิจด้านการเงิน และต่อยอดการให้บริการทางด้านสินเชื่อให้ครอบคลุมและหลากหลายมากขึ้น